สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 29 มี.ค. 2562
29 มี.ค. 2562

ดัชนีดาวโจนส์ปิดบวกเมื่อคืนนี้ (28 มี.ค.) ขานรับการเจรจาการค้าระหว่างสหรัฐและจีนที่มีแนวโน้มคืบหน้า โดยปัจจัยดังกล่าวช่วยหนุนหุ้นกลุ่มอุตสาหกรรมพุ่งขึ้น ซึ่งรวมถึงหุ้นแคทเธอร์พิลลาร์ นอกจากนี้ ตลาดยังได้แรงหนุนจากอัตราผลตอบแทนพันธบัตรรัฐบาลสหรัฐประเภทระยะยาวที่ดีดตัวขึ้นเมื่อคืนนี้ ซึ่งช่วยให้นักลงทุนคลายความกังวลเกี่ยวกับภาวะเศรษฐกิจถดถอย
ดัชนีเฉลี่ยอุตสาหกรรมดาวโจนส์ปิดที่ 25,717.46 จุด เพิ่มขึ้น 91.87 จุด หรือ +0.36% ขณะที่ดัชนี S&amp;P500 ปิดที่ 2,815.44 จุด เพิ่มขึ้น 10.07 จุด หรือ +0.36% และดัชนี Nasdaq ปิดที่ 7,669.17 จุด เพิ่มขึ้น 25.79 จุด หรือ +0.34%
 
ตลาดหุ้นยุโรปปิดลบเมื่อคืนนี้ (28 มี.ค.) เนื่องจากหุ้นกลุ่มธนาคารร่วงลงท่ามกลางแนวโน้มเศรษฐกิจโลกที่ซบเซา และนักลงทุนยังคงกังวลกับความไม่แน่นอนของกระบวนการที่อังกฤษจะถอนตัวออกจากสหภาพยุโรป (Brexit) โดยความกังวลในเรื่องดังกล่าวได้สกัดปัจจัยบวกจากความเชื่อมั่นเกี่ยวกับความคืบหน้าในการเจรจาการค้าระหว่างสหรัฐ-จีน
ดัชนี Stoxx Europe ลบ 0.12% ปิดที่ 376.84 จุด
ดัชนี CAC-40 ตลาดหุ้นฝรั่งเศสปิดที่ 5,296.54 จุด ลดลง 4.69 จุด หรือ -0.09% และ ดัชนี DAX ตลาดหุ้นเยอรมันปิดที่ 11,428.16 จุด เพิ่มขึ้น 9.12 จุด หรือ +0.08% ขณะที่ ดัชนี FTSE 100 ตลาดหุ้นลอนดอนปิดที่ 7,234.33 จุด เพิ่มขึ้น 40.14 จุด หรือ +0.56%
 
ตลาดหุ้นลอนดอนปิดบวกเมื่อคืนนี้ (28 มี.ค.) โดยได้แรงหนุนจากการปรับตัวขึ้นของหุ้นกลุ่มเวชภัณฑ์และเหมืองแร่ ขณะที่เงินปอนด์ที่อ่อนค่าลงช่วยหนุนหุ้นกลุ่มส่งออก นอกจากนี้ ความเชื่อมั่นเกี่ยวกับความคืบหน้าในการเจรจาการค้าระหว่างสหรัฐและจีนช่วยหนุนตลาดด้วย ขณะที่นักลงทุนยังคงจับตากระบวนการที่อังกฤษจะถอนตัวออกจากสหภาพยุโรป (Brexit)
ดัชนี FTSE 100 ตลาดหุ้นลอนดอนปิดที่ 7,234.33 จุด เพิ่มขึ้น 40.14 จุด หรือ +0.56%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (28 มี.ค.) หลังจากประธานาธิบดีโดนัลด์ ทรัมป์เรียกร้องให้กลุ่มประเทศผู้ส่งออกน้ำมัน (โอเปก) ผลิตน้ำมันมากขึ้น นอกจากนี้ สัญญาน้ำมันดิบยังได้รับแรงกดดันจากสต็อกน้ำมันดิบของสหรัฐที่พุ่งขึ้นสวนทางกับตัวเลขคาดการณ์
สัญญาน้ำมันดิบ WTI ส่งมอบเดือนพ.ค. ลดลง 11 เซนต์ หรือ 0.2% ปิดที่ 59.30 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. ลดลง 1 เซนต์ ปิดที่ 67.82 ดอลลาร์/บาร์เรล
 
สัญญาทองคำตลาดนิวยอร์กปิดร่วงลงเมื่อคืนนี้ (28 มี.ค.) โดยทองคำดิ่งหลุดจากระดับ 1,300 ดอลลาร์/ออนซ์เป็นครั้งแรกในรอบ 2 สัปดาห์ เนื่องจากดอลลาร์ที่แข็งค่าได้สร้างแรงกดดันต่อตลาดนอกจากนี้ การฟื้นตัวของตลาดหุ้นสหรัฐยังส่งผลให้นักลงทุนเทขายทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนมิ.ย. ร่วงลง 21.60 ดอลลาร์ หรือ 1.64% ปิดที่ 1,295.30 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 32.5 เซนต์ หรือ 2.12% ปิดที่ 14.973 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 18.4 ดอลลาร์ หรือ 2.13% ปิดที่ 843.80 ดอลลาร์/ออนซ์
สัญญาพัลลาเดียมส่งมอบเดือนมิ.ย. ดิ่งลง 111.80 ดอลลาร์ หรือ 7.9% ปิดที่ 1,309.70 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (28 มี.ค.) เนื่องจากนักลงทุนมีความหวังว่าการเจรจาการค้าระหว่างสหรัฐและจีนจะคืบหน้า ขณะที่เงินปอนด์อ่อนค่าลง ท่ามกลางความไม่แน่นอนของกระบวนการที่อังกฤษแยกตัวออกจากสหภาพยุโรป (Brexit) ส่วนสกุลเงินยูโรยังคงได้รับแรงกดดันหลังจากประธานกลางธนาคารกลางยุโรป (ECB) ส่งสัญญาณชะลอการขึ้นดอกเบี้ย
ดอลลาร์สหรัฐแข็งค่าเมื่อเทียบกับเงินเยน ที่ระดับ 110.58 เยน จากระดับ 110.38 เยน และแข็งค่าเมื่อเทียบกับฟรังก์สวิส ที่ระดับ 0.9954 ฟรังก์ จากระดับ 0.9949 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3440 ดอลลาร์แคนาดา จากระดับ 1.3402 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1227 ดอลลาร์ จากระดับ 1.1263 ดอลลาร์ ขณะที่เงินปอนด์อ่อนค่าลงสู่ระดับ 1.3058 ดอลลาร์ จากระดับ 1.3263 ดอลลาร์ และดอลลาร์ออสเตรเลียอ่อนค่าลงแตะที่ระดับ 0.7077 ดอลลาร์สหรัฐ จากระดับ 0.7086 ดอลลาร์สหรัฐ